苏轼
次韵子由病酒肺疾发
忆子少年时，肺喘疲坐卧。
喊呀或终日，势若风雨过。
虚阳作浮涨，客冷仍下堕。
妻孥恐怅望，脍炙不登坐。
终年禁晚食，半夜发清饿。
胃强鬲苦满，肺敛腹辄破。
三彭恣啖啮，二竖肯逋播。
寸田可治生，谁劝耕黄糯。
（新法方田谓上腴为黄糯。
）探怀得真药，不待君臣佐。
初如雪花积，渐作樱珠大。
隔墙闻三咽，隐隐如转磨。
自兹失故疾，阳唱阴辄和。
神仙多历试，中路或坎坷。
平生不尽器，痛饮知无奈。
旧人眼看尽，老伴余几个。
残年一斗粟，待子同舂簸。
云何不自珍，醉病又一挫。
真源结梨枣，世味等糠?。
耕耘当待获，愿子勤自课。
相将赋远游，仙语不用些。